COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMMITETUL REGIUNILOR Consolidarea participării întreprinderilor și cetățenilor în cadrul pieței unice europene: plan de acțiune pentru dinamizarea portalului „Europa ta”, în cooperare cu statele membre /* COM/2013/0636 final */





I. Obiectivul planului de acțiune Piața unică este un factor-cheie al creșterii economice. Acest potențial de creștere poate fi însă valorificat numai dacă întreprinderile și cetățenii cunosc și înțeleg drepturile și oportunitățile de care pot beneficia și sunt în măsură să le utilizeze în mod efectiv. Portalul „Europa ta” (http://europa.eu/youreurope) oferă informații practice și ușor de folosit în legătură cu drepturile conferite de UE în cadrul pieței unice, în 23 de limbi[1]. Publicul‑țintă al portalului sunt cetățenii și întreprinderile care doresc să exploreze numeroasele oportunități pe care le oferă UE: persoane care doresc să studieze, să lucreze, să facă afaceri, să călătorească, să beneficieze de asistență medicală sau să locuiască în străinătate, precum și persoane care rămân în țara lor, dar fac cumpărături on-line, doresc să-și deschidă un cont curent sau să beneficieze de servicii de telecomunicații etc. Persoanele care consultă „Europa ta” ar trebui să găsească toate informațiile de care au nevoie pentru a înțelege de ce drepturi beneficiază în cadrul UE și care sunt modalitățile de exercitare a acestor drepturi în oricare stat membru al UE. De asemenea, „Europa ta” își propune să indice persoanelor serviciile care oferă asistența sau ajutorul suplimentar de care acestea ar putea avea nevoie, precum și serviciile de e‑guvernare relevante. Portalul a fost lansat în 2005[2] și a fost complet reorganizat în 2010[3], în conformitate cu Comunicarea „Către un Act privind piața unică”[4] și cu Raportul privind cetățenia în UE în 2010 - Eliminarea obstacolelor din calea drepturilor cetățenilor UE[5]. Întrucât pentru cetățeni este esențial să știe nu numai ce drepturi au, ci și care sunt modalitățile de a‑și exercita aceste drepturi într-o anumită țară, „Europa ta” a fost conceput ca proiect comun al Comisiei și al statelor membre. Portalul a devenit un punct de referință important pentru cetățeni și întreprinderi. Conținutul său se dezvoltă în permanență, iar numărul de vizite este în continuă creștere, atingând aproximativ 16 000 de vizitatori pe zi. Cu toate acestea, se poate și trebuie să se facă mai mult. S-a demonstrat că persoanele au nevoie de informații mai multe și mai bune privind drepturile lor în cadrul UE și, în special, modalitățile de a-și exercita drepturile la nivelul național și în context transfrontalier (a se vedea mai jos). În conformitate cu Comunicarea din 2012 privind o guvernanță mai bună pentru piața unică[6] și pentru a răspunde apelurilor repetate din partea Parlamentului European[7] și a Consiliului[8], prezentul plan de acțiune prevede măsuri concrete care să contribuie la depășirea acestor lacune: · prezintă planurile Comisiei pentru a susține, a dezvolta și a promova în continuare „Europa ta” ca punct de acces la toate informațiile, precum și pentru a ajuta întreprinderile și cetățenii să își exercite drepturile conferite de UE în cadrul pieței unice; · invită statele membre să ofere informații practice privind modul în care drepturile conferite de UE se aplică în practică și formulează propuneri concrete pentru a garanta că aceste informații sunt ușor accesibile cetățenilor și întreprinderilor din întreaga Europă. De asemenea, invită statele membre să se asigure că informațiile oferite de „Europa ta” sunt ușor accesibile prin intermediul portalurilor guvernamentale naționale. II. „Europa ta” – situația actuală În cadrul peisajului internet al Comisiei, portalul „Europa ta” este recunoscut de către utilizatori, factorii de decizie și părțile interesate drept un instrument important pentru a obține informații practice privind drepturile conferite de UE în cadrul pieței unice. Vizitatorii pot consulta atât informații valabile la nivelul UE, furnizate de Comisie, cât și informații naționale, furnizate de statele membre prin intermediul unui comitet editorial. Numărul vizitatorilor a crescut în mod constant și considerabil în ultimii trei ani, iar această tendință ascendentă continuă în 2013: Un recent sondaj în rândul utilizatorilor[9] realizat on-line confirmă un nivel ridicat de satisfacție în ceea ce privește informațiile furnizate: 93 % dintre utilizatori acordă portalului „Europa ta” cel puțin calificativul satisfăcător. 70 % afirmă că au găsit informațiile pe care le căutau, complet sau cel puțin parțial. Sondajul indică, de asemenea, domenii în care sunt necesare îmbunătățiri. Persoanele care nu găsesc informațiile pe care le caută afirmă frecvent că acest lucru se întâmplă din cauza unor probleme de navigare sau a absenței anumitor informații la nivel național. Sugestiile se referă în special la ameliorarea căutării și a orientării, inclusiv în ceea ce privește serviciile oferite la nivelul UE și la nivel național, la furnizarea unei asistențe personalizate prin telefon, e-mail și chat. De asemenea, vizitatorii care accesează „Europa ta” pentru a căuta informații ar dori să aibă și posibilitatea de a efectua on-line demersuri sau proceduri, fapt care necesită un acces mai bun la informațiile și instrumentele de e-guvernare disponibile la nivel național. Un alt sondaj în rândul factorilor de decizie și al părților interesate[10] confirmă că acest grup este, de asemenea, satisfăcut de calitatea informațiilor și de modul în care acestea sunt prezentate în cadrul portalului „Europa ta”. Îmbunătățirea legăturii dintre „Europa ta” și portalurile naționale, precum și popularizarea portalului sunt considerate principalele domenii în care sunt necesare îmbunătățiri. La un nivel mai general, consultările și sondajele recente arată că sunt necesare informații mai multe și mai bune[11], în special în legătură cu normele și procedurile naționale aplicabile în contexte transfrontaliere. De asemenea, în cadrul pieței se resimte necesitatea unor servicii suplimentare și optimizate de e-guvernare[12]. Este responsabilitatea statelor membre să informeze întreprinderile și cetățenii cu privire la normele și procedurile naționale. „Europa ta” pune aceste informații la dispoziția publicului din întreaga UE, într-un mod bine orientat și ușor de utilizat. O serie de state membre au investit în dezvoltarea unor portaluri naționale multilingve și ușor de utilizat, care oferă cetățenilor și întreprinderilor informații practice și servicii online relevante. Dezvoltarea continuă a ghișeelor unice[13], care au obiectivul de a oferi atât informații, cât și servicii de e-guvernare, poate fi considerată, de asemenea, un exemplu de bune practici. Cu toate acestea, informațiile oferite de multe state membre în legătură cu normele și procedurile naționale referitoare la drepturi conferite de UE rămân fragmentare, greu de găsit, incomplete și insuficient de intuitive. Chiar și atunci când informațiile există, ele nu sunt adaptate la necesitățile persoanelor care își desfășoară activitatea într-un context transfrontalier. III. Dinamizarea portalului „Europa ta” în cooperare cu statele membre – planul de acțiune „Europa ta” Într-o rezoluție recentă[14], Parlamentul European a invitat Comisia să dezvolte portalul „Europa ta”, transformându-l într-un adevărat „ghișeu unic” digital. De asemenea, Parlamentul a invitat statele membre să furnizeze cât mai curând posibil informațiile naționale care lipsesc de pe portalul „Europa ta” (…) și să introducă trimiteri la „Europa ta” de pe portalurile administrațiilor naționale și locale relevante, pentru a facilita accesul cetățenilor la acestea. În conformitate cu aceste recomandări și pentru a răspunde necesităților identificate în sondajele recente, Comisia propune trei seturi de acțiuni concrete, care urmează să fie puse în aplicare de Comisie și/sau de statele membre: A. acțiuni pentru a dezvolta și a îmbunătăți în continuare portalul „Europa ta”, astfel încât acesta să răspundă mai bine necesităților cetățenilor și ale întreprinderilor; B. acțiuni pentru a garanta disponibilitatea unor informații de bună calitate privind normele și procedurile naționale care să poată fi accesate prin intermediul portalului „Europa ta”; precum și C. acțiuni pentru ca informațiile de pe portalul „Europa ta” să poată fi găsite mai ușor. A. Îmbogățirea informațiilor de pe portalul „Europa ta” și adaptarea acestuia pentru a răspunde mai bine necesităților utilizatorilor Îmbogățirea informațiilor. În conformitate cu obiectivul Comisiei de a se distinge ca sursă oficială de informații privind drepturile UE, furnizând materiale de calitate, actualizate, ușor de utilizat și de reutilizat, „Europa ta” își propune să informeze cetățenii și întreprinderile în legătură cu drepturile și oportunitățile din cadrul pieței unice europene. Portalul oferă informații intersectoriale, care corespund situațiilor concrete și necesităților cetățenilor și întreprinderilor din UE. „Europa ta” constituie un element intrinsec și fundamental al peisajului internet al Comisiei. Portalul, care are un rol de precursor în domeniul cooperării interdepartamentale și pune un accent constant pe necesitățile și preferințele utilizatorilor, va continua să se dezvolte și să contribuie la proiectul de raționalizare și profesionalizare a comunicațiilor digitale, proiect la care participă întreaga Comisie. „Europa ta” joacă un rol important în furnizarea unor informații de calitate, permițând utilizatorilor să găsească răspunsuri online, fără a trebui să recurgă la modalități de comunicare mai costisitoare precum telefonul, poșta electronică sau centrele de contact, și contribuie de asemenea la o utilizare eficientă a resurselor existente la nivelul UE. Comisia va continua să actualizeze și, după caz, să extindă conținutul la nivelul UE al portalului „Europa ta”. În plus, se vor crea parteneriate solide cu toți furnizorii de conținut din cadrul Comisiei și se vor consolida sinergiile dintre „Europa ta” și portaluri mai specializate precum e‑Justice, EURES și site-urile privind anumite politici, cu obiectivul de a evita duplicarea și suprapunerea informațiilor și de a oferi utilizatorilor servicii de cea mai înaltă calitate. Va fi îmbogățită în continuare și oferta de servicii accesibile prin intermediul „Europa ta”, de exemplu prin crearea unor legături strânse cu ghișeele unice, pentru a obține informații cuprinzătoare privind cerințele naționale specifice, astfel încât utilizatorii să poată îndeplini anumite proceduri administrative online. O orientare și un sprijin îmbunătățite. Pentru a avea succes pe termen lung, „Europa ta” trebuie să mențină standarde de calitate ridicate și să devină cât mai ușor de utilizat, adaptându-și structura la necesitățile vizitatorilor și la mediul informatic în schimbare. Deși „Europa ta” a fost conceput pentru a fi intuitiv și a fost ameliorat în urma unor testări periodice cu participarea utilizatorilor, din feedback-ul primit rezultă că uneori vizitatorii nu găsesc informațiile pe care le caută, deși acestea există în cadrul portalului. Același lucru este valabil și pentru serviciile de serviciile de asistență personală, de e‑guvernare și de soluționare a problemelor la care trimite portalul. În prezent, mulți vizitatori fie nu găsesc cele mai adecvate servicii, fie nu parcurg toate etapele pentru a-și prezenta cazul. Pentru a rezolva această problemă, Comisia va îmbunătăți funcția de căutare în cadrul portalului și va introduce un asistent virtual care să ofere orientare online. Datorită acestuia din urmă, utilizatorii i) vor găsi informațiile pe care le caută fără a naviga îndelung și ii) vor putea accesa mai ușor serviciile de asistență care corespund cel mai bine necesităților lor.[15] Comisia va consolida în special sinergiile dintre „Europa ta” și Europe Direct, pentru a oferi cetățenilor și întreprinderilor o platformă cu modalități multiple de contact (online, prin telefon, prin poșta electronică sau în persoană) pentru a obține informații și asistență cu privire la drepturile lor în cadrul UE. De asemenea, „Europa ta” va face parte și din noul instrument instituțional având obiectivul de a furniza cetățenilor o asistență mai bună privind modalitățile de a solicita măsuri reparatorii, conform acțiunii 11 din Raportul privind cetățenia 2013.[16] În cele din urmă, Comisia intenționează să optimizeze informarea vizitatorilor portalului „Europa ta” cu privire la evoluția acestuia, prin crearea unui serviciu electronic de notificare a actualizărilor. Îmbunătățirea accesibilității portalului „Europa ta”. „Europa ta” se adresează tuturor europenilor și, prin urmare, trebuie să respecte toate normele și standardele privind accesibilitatea web, în conformitate cu Agenda digitală, precum și cu propunerea asociată de directivă a Comisiei privind accesibilitatea site‑urilor web ale organismelor din sectorul public[17], după adoptarea acesteia. Comisia va lansa un studiu privind funcționalitatea și accesibilitatea și va utiliza rezultatele obținute, astfel încât oricine, inclusiv persoanele cu nevoi speciale, să poată înțelege, naviga și interacționa cu „Europa ta” în mod adecvat. De asemenea, „Europa ta” urmărește ca cei care accesează portalul de pe dispozitive mobile să beneficieze de aceeași experiență și de aceleași funcționalități pe care le-ar oferi un calculator tradițional. Statisticile arată că în prezent mai mult de 18% dintre vizitatori folosesc dispozitive mobile pentru a căuta pe „Europa ta” informații destinate cetățenilor, iar acest procent crește în mod constant[18]. Comisia va continua să îmbunătățească accesibilitatea portalului „Europa ta” de pe dispozitivele mobile și va extinde treptat versiunea sa mobilă pentru a oferi și informații pentru întreprinderi. A informa... dar și a asculta. Principala funcție a portalului „Europa ta” este de a furniza informații. Cu toate acestea, portalul are și rolul de a asculta cetățenii și întreprinderile din Europa și de a afla mai multe despre experiențele lor în cadrul pieței unice. De exemplu, prin monitorizarea informațiilor cel mai frecvent căutate pe „Europa ta”, Comisia află care sunt problemele persistente cu care se confruntă cetățenii atunci când își exercită drepturile în cadrul pieței unice. Aceste cunoștințe pot fi utilizate atât în contextul elaborării de politici, cât și pentru a aduce îmbunătățiri precise conținutului portalului. „Europa ta” include și instrumente de transmitere a feedbackului, care oferă vizitatorilor posibilitatea de a formula observații cu privire la conținutul portalului. În plus, „Europa ta” invită ocazional vizitatorii să participe la consultări publice privind subiecte care sunt prezente pe portal dar în legătură cu care aceștia probabil că nu sunt la curent. Această practică va deveni mai sistematică în viitor. În sfârșit, „Europa ta” participă în prezent în cadrul a numeroase forumuri și platforme sociale și constituie un subiect de discuție în cadrul acestora. Acest lucru este benefic în diverse moduri. Datorită mijloacelor de comunicare sociale, cetățenii pot partaja și accesa mai ușor informațiile și asistența oferite de „Europa ta”. Mijloacele de comunicare sociale permit de asemenea împărtășirea unor experiențe concrete cu care cetățenii s-au confruntat în cadrul pieței unice. Comisia va continua să integreze „Europa ta” în peisajul mijloacelor de comunicare sociale, pentru a stimula în continuare aceste evoluții. Comisia: || - Va dezvolta în continuare „Europa ta” ca parte integrantă a strategiei sale instituționale în domeniul internetului, prin extinderea conținutului „Europa ta” pentru a acoperi în totalitate drepturile, obligațiile și oportunitățile din cadrul pieței unice, precum și pentru a optimiza legăturile și sinergiile cu portalurile și platformele existente; în acest scop, va elabora o structură de guvernanță a portalului, care să stabilească responsabilitățile la nivelul UE și la nivel național. || iunie 2014 - Va îmbunătăți asistența online pentru căutarea informațiilor disponibilă în cadrul portalului, prin introducerea unui asistent virtual, și va optimiza sinergiile cu Europe Direct. || iulie 2014 - Va efectua un studiu privind funcționalitatea și accesibilitatea și va utiliza rezultatele obținute pentru a garanta un acces și o navigare optime în cadrul portalului „Europa ta” tuturor, și în special persoanelor care folosesc dispozitive mobile. || mai 2014 - Va optimiza funcțiile de feedback și va garanta posibilitatea de a accesa prin intermediul portalului consultările sale publice privind subiecte acoperite de „Europa ta”, astfel încât vizitatorii să aibă posibilitatea de a contribui la elaborarea politicilor în domeniile lor de interes. || martie 2014 - Va integra „Europa ta” în mijloacele de comunicare sociale și va încuraja utilizatorii acestora să împărtășească prin intermediul portalului „Europa ta” experiențele legate de drepturile lor în cadrul pieței unice. || martie 2014 B. Corelarea dintre conținutul la nivelul UE și conținutul la nivel național Cetățenii și întreprinderile care utilizează „Europa ta” caută informații cât mai concrete privind modul în care își pot exercita drepturile conferite de UE într-o situație specifică, într-un anumit stat membru. Aceștia doresc să afle și să înțeleagă care sunt dispozițiile naționale pe care trebuie să le respecte, atunci când astfel de dispoziții există. De asemenea, ei doresc să afle cui trebuie să se adreseze pentru a îndeplini formalitățile necesare și unde pot obține asistență sau măsuri reparatorii atunci când drepturile conferite de UE nu le sunt respectate. Sondajele efectuate recent în rândul utilizatorilor și al părților interesate au confirmat însă că informațiile de acest fel nu sunt încă suficiente. Punerea la dispoziție a informațiilor la nivel național. Conform principiului bunei guvernări și ca parte a obligației lor de a pune în aplicare legislația europeană, statele membre trebuie să se asigure că, ori de câte ori legislația UE prevede drepturi și creează oportunități pentru cetățeni și pentru întreprinderi, aceștia au acces cu ușurință la toate informațiile și asistența necesare pentru a-și exercita drepturile pe teritoriul lor. Această „datorie de a informa” este specificată în diferite domenii ale legislației UE, de exemplu în directiva privind serviciile[19], directiva privind calificările profesionale[20], directiva privind asistența medicală transfrontalieră[21] și directiva privind drepturile consumatorilor[22]. Recomandarea din 2009 privind măsurile pentru îmbunătățirea funcționării pieței unice subliniază, de asemenea, faptul că este foarte important ca statele membre să furnizeze informații practice privind drepturile UE[23]. Pentru aceasta este necesar, în primul rând, ca statele membre să publice informații ușor de utilizat pe portalurile lor naționale. În al doilea rând, informațiile disponibile la nivel național trebuie să fie ușor de înțeles de către toți cetățenii europeni. Acest lucru înseamnă că informațiile trebuie să fie ușor accesibile pentru toți și, în special, pentru cei care provin din altă țară, cu o limbă diferită. În termeni practici, statele membre ar trebui să îmbunătățească și să modernizeze ghișeele unice (GU) în conformitate cu criteriile Cartei privind GU, pentru a garanta că acestea furnizează servicii de înaltă calitate și cuprinzătoare pentru întreprinderi, inclusiv în situații transfrontaliere. Este necesar să se realizeze eforturi suplimentare în special de către statele membre ale căror ghișee unice înregistrează rezultate slabe și nu se ridică la înălțimea așteptărilor întreprinderilor[24]. În concordanță cu Comunicarea privind o guvernanță mai bună pentru piața unică, Comisia se va asigura că în toate noile propuneri legislative care instituie drepturi concrete în cadrul pieței unice se va acorda o atenție specială modului în care cetățenii și întreprinderile sunt informați despre drepturile conferite de UE. „Europa ta” oferă statelor membre o platformă prin intermediul căreia acestea pot transmite conținutul național către grupurile-țintă relevante, inclusiv către cetățenii altor state membre ale UE, pentru a-i informa în legătură cu normele și procedurile existente. Partajarea de conținut între „Europa ta” și portalurile naționale. Informarea cetățenilor și a întreprinderilor în legătură cu drepturile care le sunt conferite de UE, precum și cu demersurile necesare pentru a le exercita în practică reprezintă o responsabilitate comună a instituțiilor UE și a statelor membre. Cele mai bune rezultate se pot obține printr‑o interacțiune optimă între conținutul la nivelul UE și cel la nivel național, precum și prin prezentarea acestui conținut într-un mod coerent și ușor de consultat pe internet. După cum s-a menționat mai sus, „Europa ta” oferă mai multă vizibilitate conținutului la nivel național și garantează, în special, că acest conținut este accesibil anumitor grupuri-țintă, precum cetățenii străini. Pe de altă parte, Europa poate aduce o valoare adăugată portalurilor naționale, oferind informații privind drepturile de bază la nivelul UE, în 23 de limbi, precum și acces la servicii de asistență la nivelul UE și la surse de informare din alte state membre. Având în vedere necesitatea de a asigura această interacțiune optimă între conținutul UE și cel național, precum și necesitatea de a face acest lucru cu resurse limitate, atât la nivelul UE, cât și la nivel național, Comisia explorează și ameliorează în permanență modalitățile de partajare a informațiilor. Această activitate este realizată în cooperare cu statele membre și coordonată prin intermediul Comitetului editorial al portalului „Europa ta”, care reunește experți din toate statele membre. Există diferite modele: · Atunci când sunt disponibile informații de bună calitate la nivel național, care să corespundă nevoilor tuturor europenilor (inclusiv cetățenii străini), „Europa ta” poate furniza linkuri (de exemplu, către ghișeele unice). · Sindicalizarea conținutului constituie o modalitate alternativă de a partaja conținut. Aceasta permite extragerea conținutului relevant din portalurile naționale și distribuirea acestuia în cadrul portalului „Europa ta”, și invers. În comparație cu furnizarea unor simple linkuri, această metodă prezintă avantajul de a afișa numai informațiile naționale relevante în stilul portalului „Europa ta”, facilitând astfel navigarea. Atunci când conținutul național este actualizat de statele membre, aceste actualizări apar automat și pe „Europa ta”. · De asemenea, Comisia poate furniza statelor membre modele care să fie completate de experții naționali. În viitorul apropiat, va fi posibilă furnizarea de modele online, ceea ce va accelera considerabil procesul de furnizare și actualizare a conținutului. Atunci când încă nu există informații naționale (de exemplu în domenii în care sunt create noi drepturi UE sau regimurile naționale existente sunt revizuite în mod substanțial), conținutul creat în cadrul portalului „Europa ta” de către experții naționali relevanți poate fi sindicalizat și publicat pe portalurile naționale. În acest mod, conținutul va fi creat o singură dată și va fi reutilizat, în întregime sau parțial, de toate portalurile relevante. Având în vedere avantajele oferite de sindicalizarea conținutului, posibilitățile de partajare automată a informațiilor existente online, în ambele direcții, între portalurile naționale și „Europa ta” au fost examinate în cadrul unui proiect-pilot[25]. Studiul a confirmat fezabilitatea sindicalizării conținutului și a demonstrat avantajele sale. În special, informațiile care sunt deja disponibile online pe portalurile naționale pot fi afișate direct pe „Europa ta” și invers. Schimbul de informații este durabil și utilizează resursele în mod eficient deoarece, după ce această procedură a fost programată, ea devine automată și oferă întotdeauna utilizatorilor cel mai recent conținut. Comisia invită statele membre: || - Să furnizeze informații ușor de utilizat pe portalurile lor naționale, permițând cetățenilor și întreprinderilor, inclusiv resortisanților străini, să-și exercite în mod eficient drepturile conferite de UE în cadrul pieței unice. || acțiune permanentă - Să coopereze activ cu Comisia pentru a se asigura că informațiile naționale relevante, precum cele privind drepturile de ședere și posibilitățile de a desfășura activități comerciale într-o altă țară, sunt accesibile prin intermediul portalului „Europa ta”; progresele vor fi măsurate anual în contextul Tabloului de bord al pieței unice[26]. || decembrie 2014 - Să facă schimb de bune practici cu alte state membre prin intermediul portalurilor lor naționale și să contribuie la diferitele modalități de partajare a conținutului propuse de Comisie, optând pentru abordarea cea mai adecvată din punctul lor de vedere. || acțiune permanentă - Să își îmbunătățească în continuare ghișeele unice (GU), conform criteriilor stabilite de Carta privind GU; Comisia va evalua progresele statelor membre în ceea ce privește realizarea unor ghișee unice mai ambițioase în cursul anului 2014. || decembrie 2014 Comisia: || - Va elabora diferite instrumente de partajare a conținutului (formulare online, sindicalizare a conținutului) și va oferi statelor membre asistență tehnică și conceptuală. || acțiune permanentă - Va facilita învățarea inter pares în contextul întâlnirilor bianuale ale comitetului editorial. || martie și noiembrie 2014 - Va invita statele membre să publice online informații privind toate actele normative relevante la nivelul UE care prevăd drepturi pentru cetățeni și/sau întreprinderi, în vederea posibilității de a crea linkuri către „Europa ta” sau de a partaja aceste informații în cadrul portalului. || acțiune permanentă C. Eforturi pentru ca mai multe persoane să găsească portalul „Europa ta” Având în vedere numărul în creștere al utilizatorilor de servicii online și al persoanelor care călătoresc în Europa, precum și cei 13,6 milioane de cetățeni care trăiesc în afara propriului stat membru[27], raza de acțiune a „Europa ta” ar putea fi cu mult mai mare. Cu toate acestea, experiența arată că o promovare generalizată la scară largă determină creșteri temporare nesustenabile ale numărului de vizitatori. Prin urmare, este necesară o promovare bine orientată atât la nivelul UE, cât și la nivelul statelor membre, pentru a informa mai multe persoane în legătură cu ceea ce le oferă „Europa ta”. Statisticile privind utilizatorii[28] indică faptul că principalul mod în care vizitatorii găsesc „Europa ta” este reprezentat de motoarele de căutare și portalul UE interinstituțional (europa.eu), pe următoarele locuri situându-se recomandările prietenilor, platformele sociale și portalurile naționale. Prin urmare, promovarea ar trebui să se axeze asupra canalelor pe care vizitatorii potențiali le utilizează în mod natural pentru a căuta informații. „Europa ta” trebuie să depună eforturi pentru optimizarea conținutului său disponibil pe motoarele de căutare și să se asigure că acest conținut poate fi accesat cu ușurință de pe toate site-urile UE și naționale relevante. Primele experiențe de promovare online (campanii utilizând bannere, prezența pe platforme relevante pentru persoane expatriate, consumatori și călătorii), precum și activitatea pe platformele sociale sunt promițătoare și ar trebui dezvoltate în continuare. Portalul ar trebui să fie promovat de campaniile la nivelul UE și la nivel național de informare și sensibilizare privind aspecte care sunt cel puțin parțial acoperite de conținutul existent pe „Europa ta”, precum campania de sensibilizare privind drepturile consumatorilor anunțată de Agenda consumatorului[29]. Comisia: || - Va susține în continuare vizibilitatea portalului „Europa ta” prin optimizarea prezenței sale pe motoarele de căutare, promovarea online și integrarea mai bună a portalului în cadrul platformelor sociale, precum și prin campanii de informare și sensibilizare. || aprilie 2014 Comisia invită statele membre: || - Să promoveze „Europa ta” la nivel național, în special prin afișarea în cadrul portalurilor lor naționale a unor linkuri către subpagini (deep‑links) și prin campanii naționale privind subiectele acoperite de portal. || august 2014 IV. Calendar și resurse Unele acțiuni vor avea un termen-limită fix pentru punerea în aplicare, care ar putea varia pentru diferitele componente ale portalului, iar altele sunt de natură permanentă. Cheltuielile necesare pentru acțiuni sunt deja luate în considerare în cadrul bugetului actual. [1] „Europa ta” oferă în prezent informații la nivelul UE în 23 de limbi (toate limbile oficiale în afară de irlandeză) și informații privind normele naționale în limba (limbile) țării în cauză și în engleză. [2] În urma Deciziei 2004/387/CE privind furnizarea interoperabilă de servicii de guvernare electronică paneuropene către administrațiile publice, întreprinderi și cetățeni (IDABC), anexa II punctul A litera (a). [3] În urma Planului de acțiune din 2008 privind o abordare integrată a furnizării de servicii de asistență pentru piața unică cetățenilor și întreprinderilor, SEC(2008) 1882. [4] COM(2010) 608 final/2. [5] COM(2010) 603 final, acțiunea 21. [6] COM(2012) 259/2. [7] Rezoluția Parlamentului European din 14 iunie 2012 referitoare la Actul privind piața unică: următoarele etape în direcția creșterii, 2012/2663(RSP). [8] Concluziile Consiliului Competitivitate din 30 și 31 mai 2012: „Consiliul subliniază importanța informațiilor continuu actualizate și multilingve prin Europa ta de către Comisie în cooperare cu statele membre.” [9] Anchetă prin chestionare de final realizată la începutul anului 2013 în cadrul secțiunii destinate cetățenilor din cadrul portalului. [10] Sondaj realizat în perioada decembrie 2012 - februarie 2013 cu participarea unor funcționari din instituțiile UE, membri ai Parlamentului European, reprezentanți ai statelor membre și ai unor rețele de informare UE. [11] Flash Eurobarometru nr. 365 „Cetățenia Uniunii Europene”, publicat în februarie 2013; studii calitative Eurobarometru: Piedicile cu care se confruntă cetățenii pe piața internă, raport agregat, septembrie 2011, și Autoritățile locale și guvernanța pieței unice, raport agregat, septembrie 2011. [12] A se vedea Raportul de analiză comparativă privind e-guvernarea 2012, http://europa.eu/rapid/press-release_IP-13-466_en.htm?locale=en [13] http://ec.europa.eu/internal_market/eu-go/index_ro.htm [14] Rezoluția Parlamentului European din 25 octombrie 2012 referitoare la 20 de preocupări principale ale cetățenilor și întreprinderilor europene față de funcționarea pieței unice, 2012/2044(INI). [15] Europe Direct și servicii mai specializate precum Europa ta – consiliere, SOLVIT, Rețeaua întreprinderilor europene, EURES, ECC-Net, Euraxess. [16] COM(2013) 269 final. [17] COM(2012) 721 final. [18] O creștere de aproximativ 10 % de la lansarea versiunii mobile, în iunie 2012. [19] Directiva 2006/123/CE din 12 decembrie 2006 privind serviciile în cadrul pieței interne. [20] Directiva 2005/36/CE din 7 septembrie 2005 privind recunoașterea calificărilor profesionale, în curs de revizuire [2011/0435 (COD)], printre altele, pentru a se asigura un acces mai bun la informații și la serviciile de e-guvernare. [21] Directiva 2011/24/UE din 9 martie 2011 privind aplicarea drepturilor pacienților în cadrul asistenței medicale transfrontaliere. [22] Directiva 2011/83/UE din 25 octombrie 2011 privind drepturile consumatorilor, de modificare a Directivei 93/13/CEE a Consiliului și a Directivei 1999/44/CE a Parlamentului European și a Consiliului și de abrogare a Directivei 85/577/CEE a Consiliului și a Directivei 97/7/CE a Parlamentului European și a Consiliului. [23] Recomandarea Comisiei din 29 iunie 2009, 2009/524/CE. [24] COM (2012) 261 final, 8.6.2012, http://ec.europa.eu/internal_market/services/docs/services-dir/implementation/report/COM_2012_261_ro.pdf [25] Sprijinit de programul ISA privind soluțiile de interoperabilitate pentru administrațiile publice europene. [26] http://ec.europa.eu/internal_market/scoreboard/ [27] Cartea de buzunar Eurostat „Statistici sociale europene”, publicată la 17.7.2013. [28] Sondaje în rândul utilizatorilor, începutul anului 2013. [29] COM(2012) 225 final, 22.5.2012.